

MINISTERUL TRANSPORTURILOR ŞI INFRASTRUCTURII

**DIRECŢIA TRANSPORT NAVAL Nr. 27456/1345**

**Data 21.11.2023**

**REFERAT DE APROBARE**

**a Ordinului ministrului transporturilor si infrastructurii pentru publicarea acceptării amendamentelor la Protocolul din 1988 referitor la Convenția internațională asupra liniilor de încărcare 1966, așa cum a fost amendată, adoptate de Organizația Maritimă Internațională prin Rezoluția MSC.491(104) a Comitetului de siguranță maritimă din 8 octombrie 2021**

Organizația Maritimă Internațională (OMI), înființată prin Convenția de la Geneva din 1948, cu sediul la Londra, este instituția specializată din sistemul Națiunilor Unite în domeniul navigației maritime comerciale internaționale și are ca scop principal elaborarea cadrului juridic, tehnic și organizatoric pentru asigurarea siguranței navigației, securității navelor și a instalațiilor portuare și prevenirii poluării mediului marin de către nave.

România este stat membru al acestei organizații ca urmare a aderării, prin Decretul nr.114/1965, la Convenția de la Geneva din 1948 privind crearea OMI și în prezent este parte la toate convențiile internaționale principale privind siguranța maritimă, securitatea maritimă și prevenirea poluării mediului marin de către nave, adoptate sub egida organizației.

În vederea realizării scopurilor sale, OMI organizează conferințe internaționale și sesiuni ale Adunării statelor membre și ale comitetelor sale, pentru adoptarea convențiilor maritime, codurilor și rezoluțiilor în domeniu.

România a aderat prin Decretul nr. 80/1971 la Convenția Internaționala asupra liniilor de încărcare, încheiată la Londra la 5 aprilie 1966.

Ulterior, prin *Protocolul din 1988 referitor la* *Convenția internațională asupra liniilor de încărcare din 1966*, adoptat la Londra la data de 11 noiembrie 1988, s-au adus modificări și completări atât la articolele convenției, cât și la anexele tehnice ale acesteia. România a aderat la acest protocol prin Ordonanța Guvernului nr. 53/1999, art.4, aprobată de Parlament prin Legea nr. 23/2001 pentru aprobarea Ordonanței Guvernului nr. 53/1999 privind aderarea la unele protocoale şi acceptarea unor amendamente la Convenția internațională din 1974 pentru ocrotirea vieții omenești pe mare, încheiată la Londra la 1 noiembrie 1974, la Convenția internațională din 1966 asupra liniilor de încărcare, încheiată la Londra la 5 aprilie 1966, și la Convenția internațională din 1973 pentru prevenirea poluării de către nave, modificată prin Protocolul încheiat la Londra la 17 februarie 1978. În anii 2003 și 2004 au fost adoptate două amendamente la acest protocol, care, la rândul lor, au fost implementate în legislația română prin acte normative specifice.

În anul 2006, Comitetul Securității Maritime din cadrul OMI a adoptat, prin Rezoluția MSC.223(82), noi amendamente la Protocolul din 1988 privind Convenția internațională din 1966 asupra liniilor de încărcare. Aceste amendamente se referă la unificarea definițiilor aceluiași termen de specialitate, utilizate în diverse reguli din anexele tehnice, precum și la corectarea unei greșeli de redactare strecurate în cursul adoptării precedentelor amendamente la acest protocol.

Întrucât fată de noile amendamentele adoptate prin rezoluția susmenționată nu s-au exprimat obiecții notificate la OMI de către guvernele interesate, în conformitate cu prevederile specifice ale Protocolului din 1988 referitor la Convenția internațională asupra liniilor de încărcare din 1966, amendamentele respective s-au considerat acceptate la 1 ianuarie 2008 (procedură cunoscută sub denumirea de acceptare tacită) și au intrat în vigoare pe plan internațional la 1 iulie 2008.

Comitetul de siguranță maritimă a adoptat la cea de-a 104-a sesiune, prin rezoluția MSC.491(104), noi amendamente la Protocolul din 1988 referitor la Convenția internațională asupra liniilor de încărcare, care aduc modificări punctuale referitoare la Borduri libere si Condițiile de atribuire a bordului liber.

În temeiul prevederilor art. 4 alin. (1) din Ordonanța Guvernului nr. 42/1997 privind transportul maritim și pe căile navigabile interioare, republicată, cu modificările și completările ulterioare, precum și ale art. 9 alin. 4 din Hotărârea Guvernului nr. 370/2021, cu modificările și completările ulterioare, Ministerul Transporturilor, în calitatea sa de autoritate de stat asigură ducerea la îndeplinire a obligațiilor ce revin statului din acordurile și convențiile internaționale la care România este parte și respectiv în calitatea sa de organ de specialitate al administrației publice centrale, ia măsuri de aplicare a convențiilor internaționale din domeniul său de activitate, la care România este parte și, implicit, a codurilor cu caracter obligatoriu în baza prevederilor respectivelor convenții.

Având în vedere cele de mai sus, am elaborat alăturatul proiect de *Ordin al ministrului transporturilor si infrastructurii pentru publicarea acceptării amendamentelor la Protocolul din 1988 referitor la Convenția internațională asupra liniilor de încărcare 1966, așa cum a fost amendată, adoptate de Organizația Maritimă Internațională prin Rezoluția MSC.491(104) a Comitetului de siguranță maritimă din 8 octombrie 2021*, pe care, dacă sunteți de acord, vă rugăm să îl aprobați.

**DIRECTOR**

**Gabriela MURGEANU**